b'\n_START_ARTICLE_\nKarni\n_START_PARAGRAPH_\nKarni (latinsko Carni) so bili keltsko ljudstvo, sestavljeno iz ve\xc4\x8d plemen, ki je v 1. tiso\xc4\x8dletju pr. n. \xc5\xa1t. \xc5\xbeivelo ob Jadranu ob reki Tilment do Tergesta (sedaj Trsta) in v notranjosti od Jadrana do Alp, (v tem predelu se po njih imenujejo Karnijske Alpe), ter do Okra (Ocre-danes Nanosa)._NEWLINE_O Karnih \xc5\xbee v anti\xc4\x8dni virih poro\xc4\x8dajo Livij, Plinij, Strabon. Na zahodu so bili njihovi sosedje Veneti, na jugu pa Histri, na jugovzhodu Japodi na severu pa Nori\xc4\x8dani._NEWLINE_Pisani viri ozna\xc4\x8dujejo Karne ve\xc4\x8dinoma za Kelte, vendar pa je ta opredelitev nezanesljiva, ker bi v njih te\xc5\xbeko videli Kelte, ki so 186 pr. n. \xc5\xa1t. (po Liviju) vdrli prek Alp v severozahodno Italijo in ustanovili novo mestno naselbino na obmo\xc4\x8dju poznej\xc5\xa1e Akvileje (Oglej), kot menijo nekateri raziskovalci. Ker jih viri omenjajo v zvezi z Veneti, Iliri in Japodi, je verjetneje, da so bili njim so\xc4\x8dasen narod, ki pa se je kasneje keltiziral. Na ozemlju Karnov so nastala rimska mesta Iulium  Carnicum (sedaj Zuglio pri Tolmmezu), Forum Iulli (\xc4\x8cedad) in Tregeste._NEWLINE_Leta 35. pr. n. \xc5\xa1t. so si jih podvrgli Rimljani;, ko jih je premagal cesar Oktavijan. Cesar Antonin Pij, ki je vladal od 138 do 161 n. \xc5\xa1t. je Karne skupaj s Katali pridelil rimski koloniji Tergeste. Njihovo ime se je ohranilo v Carneoli (Kranjska) in Carnium (Kranj).'